*ӘЛИФБА БӘЙРӘМЕ*

*Башкарды: укытучы Камалова Ләйсән Рәфис кызы*

Әлмәт, 2014

Зал бәйрәмчә бизәлгән. Әлифба китабы куелган һәм тактада

Әлифба, син алып кердең

Безне белем иленә.

Тырышлык та, ялкаулык та

Шушы илдә беленә,-

Дип язылган.

**Укытучы:** Исәнмесез, кадерле дуслар, кунаклар. Без зур бәйрәмгә җыелдык. Бүген 1 нче сыйныф укучылары үзләре яратып укыган беренче дәреслек – Әлифба белән саубуллашалар. Алар барысы да укырга, язарга, матур итеп сөйләргә, мисал-мәсьәләләр чишәргә, әдәпле булырга, өлкәннәрне хөрмәт итәргә, акыллы, тәртипле булырга өйрәнделәр. Әйдәгез сүзне аларга бирик.

**1нче укучы:** Күтәренке күңелле,

Бар да көләч, шат бүген!

Күктә кояш елмая,

Яшерә алмый шатлыгын!

**2нче укучы:** Җырлыйсы килеп кенә

Тора барыбызның да.

Көтеп алган бәйрәме

Бүген һәммәбезнең дә.

**3нче укучы:**  Җыр күтәрә күңелне,

Бар да көләч, шат бүген.

Безнең Әлифба бәйрәме-

Котлагыз безне бүген.

**Укытучы:** 1нче сентябрь иртәсендә мәктәп бусагасын тәүге мәртәбә атлап кергән нәни дусларыбыз бүген беренче җиңүләрен бәйрәм итәләр.

 Әйе, балалар, сезгә хәрефләрне тану, алардан иҗекләр, сүзләр төзү, укырга өйрәнү бик җиңел булмады. Әмма сез югалып калмадыгыз, тырыштыгыз, өйрәндегез. “Тырышкан табар, ташка кадак кагар”, - диләр безнең татар халкында. Булдырдыгыз! Бүген безнең сыйныфтагы һәрбер бала укый белә. Чын күңелемнән котлыйм сезне, укучылар! Бүген сезнең бәйрәм, безнең бәйрәм, барыбызның да бәйрәме! (*Кыңгырау тавышы ишетелә. Әлифба тотып, өч укучы чыга.*)

**Укучы малай:** Без бу ел гына

Мәктәпкә килдек.

Аңарчы һаман

Бакчада идек.

**Укучы кыз:** Кулыбызда безнең

Яңа Әлифба

Менә монысы “а”,

Менә монысы “ба”.

**Укчы малай:**  Без хәрефләрдән

Сүзләр ясыйбыз,

Шуннан иҗекләп

Укый башлыйбыз.

 (*Ашыгып, Шәвәли белән Белмәмеш килеп керәләр.*)

**Белмәмеш:** Без ялгышмадыкмы икән? Мәктәпкә Әлифба бәйрәменә ашыгуыбыз иде.

**Укытучы:** Нәкъ бәйрәмнең үзенә килеп кердегез. Әйдәгез, кунаклар, түрдән узыгыз!

**Шәвәли, Белмәмеш:** Әссәламегаләйкем, мөхтәрәм укучылар, бәйрәмегез мөбарәк булсын!

**Шәвәли:** Мин – Шәвәли, шук малай,

Үткен малай, ут малай!

Мин бик уңган, өлгер мин!

Юк-бар белән көлдермим!

Бик тапкыр мин,

Җыйнак мин! Мин, мин,

Мин, бик тыйнак мин!

**Белмәмеш:** Ә мин – Белмәмеш. Исемемә карамагыз, Мин сезнең хакта күп беләм. Монда иң зирәк, иң акыллы балалар җыелган, үзләре укый да, яза да беләләр дип ишеттек без, әйе бит, Шәвәли?! Күп белсәгез, әйтегез әле, Әлифбада ничә хәреф?

**1нче сыйныф укучысы:** Белмәмеш, Әлифба сүзендәме, әллә татар алфавитындамы?

**Белмәмеш:** *(Иңбашларын җыерып).* Менә инде! Ничә хәреф беләсез дип сорыйм мин.

**Укучы:** Әлифбадагы хәрефләрне рәттән беләбез без. Ул “алфавит” дип атала. Татар алфавитында 39 хәреф бар. Сузыклар!

**Сузыклар:** *(бергә).* Без монда! *(Ә, И, А хәрефләрен беркеткән укучылар чыга)*

**Ә хәрефе:** Сузык булгач, ул сузыла, җырлый ул

Тавышы көр, күпме генә җырласа да туймый ул.

**Укучы:** Тартыклар! *(Л, Ф, Б хәрефләрен беркеткән укучылар чыга).*

**Л хәрефе:** Ә тартыклар тартыналар,

Тартыналар җырларга.

Кая анда, йомык авыздан,

Бар, үзең чыгып кара!

**Укытучы:** Әфәрин, балалар, барсында үзләштергәнсез. Ә хәзер инде, бәйрәмебезне төгәлләп, кулыгыздагы хәрефләр белән Әлифба сүзен төзеп, дөрес итеп басыгыз һәм Әлифба белән саубуллашыгыз. *(Укучылар дөрес урыннарын алалар).*

**И хәрефе:** Әлифба, Әлифба, беренче битеңне

Ачкан көн хәтердә-зур бәйрәм шикелле.

**Ф хәрәфе:** Иң якын дустыбыз булдың син гел безнең

Һәр һәреф елмаеп әйтте үз исемен.

**Б хәрефе:** Һәм алар бик матур сүзләргә әйләнде,

Сүз төзеп укуы кызыклы, күңелле!

**А хәрефе:** Әлифба, Әлифба, китәсең инде,

Җыр итеп җырлыйбыз иң соңгы битеңне.

**Укытучы:** Укуны инә белән баз казуга тиңлиләр. Димәк, без сезнең белән бик зур хезмәт башкарганбыз икән. Хәзер дә бәйрәмнең ахрына килеп җиттек, кунакларыбыз белән саубуллашырга вакыт җитте. Бәйрәмебез котлы булсын! Тагын шундый бик күп, бик күп хезмәт уңышларын бәйрәм итәргә насыйп булсын безгә! Сезгә һәркайсыгызга шатлык-куанычлар, ныклы сәламәтлек, яңадан-яңа уңышлар телибез.